**Előszó**

Az alábbi dokumentum a 2016/2017-es tanévre vonatkozó Mentorkoncepció. Mint koncepció a mentorképzés alapelveinek, az egyes résztvevőkre vonatkozó szabályoknak, irányelveknek ad hivatalos keretet. Ezek a Mentorrendszerben résztvevő személyekre nézve kötelező érvényűek.

A Mentorkoncepció érvényességének alapját az ELTE TTK HÖK legfőbb döntéshozó szerve, a Küldöttgyűlés adja, a betartásáért az ELTE TTK HÖK Küldöttgyűlése által megválasztott, vagy a Választmány által megbízott mentorkoordinátor felelős.

**A Mentorrendszer legfőbb feladatai**

Az ELTE TTK Mentorrendszerének elsődleges és legfontosabb feladata, az ELTE-re felvételt nyert, Természettudományi Karon tanulmányokat folytató elsőévesek segítése. Ezt a mentorokon keresztül teszi, akik megismertetik az elsőéveseket az egyetem tanulmányi, szociális, ösztöndíj és közéleti hátterével. Természetesen ehhez a mentorjelölteknek szükséges ezen témák átfogó ismerete, amelyet képzésük során sajátítanak el.

A Mentorrendszer kivételes lehetőséget biztosít a szakterületeken átívelő ismeretségek kiépítésére, amelyre a közös képzési események biztosítanak lehetőséget. Fontos tehát, a kapcsolatépítés elősegítése is a mentorjelöltek számára.

A hallgatói képviselet „előszobájának” is nevezhetjük a mentori szerepet, így a képviseleti utánpótlásra is hangsúlyt kell fektetni a képzés során.

**A Mentorrendszer felépülése**

**Szerepvállalás és szerepkörök**

A Mentorrendszerben a következő személyek vesznek részt:
1. mentor/mentorjelölt,
2. mentorkoordinátor,
3. szakos mentorfelelős,
4. szakterületi koordinátor
5. ELTE TTK HÖK tisztségviselő,
6. gólyatábor-főszervező,
7. felkért önkéntes.

 Szakterületi koordinátor hiányában a Mentorkoncepcióban taglaltak a szakterületi bizottság elnökére vonatkoznak.

**Mentorrendszer egyes résztvevőihez kötődő elvárások**

1. **Mentor/mentorjelölt:**
– Betartja a Mentorkoncepció rá vonatkozó részeit, különös tekintettel az etikai kritériumokra.
– A tavaszi és az őszi félévben az ELTE TTK**aktív hallgatói jogviszonnyal** rendelkező tagja. Illetve a karon tanár szakos tanulmányokat folytat.
– Nem tölt be a Hallgatói Önkormányzatban elnöki, elnökhelyettesi, szakterületi koordinátori, szakos mentorfelelősi vagy mentorkoordinátori tisztséget.
- A mentori munkára választott szakjának megfelelő gólyatáborában részt vesz. A gólyatáborban való részvétel a tábor teljes időtartamára kiterjed, attól csak nagyon indokoltan lehet eltérni, kiszámíthatatlan, váratlan probléma esetén (pl.: betegség).
– A tavaszi félév regisztrációs hetéig ellátja a mentori munkát, azaz a gólyákat tájékoztatja az aktuális információkról, átadja a szükséges tudást, illetve megfelelő módon elérhető számukra, hogy a felmerülő további kérdésekre választ tudjon adni.
– A kötelező képzési eseményeken (beleértve a mentorhétvégét és a mentortábort) részt vesz.
2. **Mentorkoordinátor:**
– Betartja a Mentorkoncepció rá vonatkozó részeit.
– Az ELTE TTK HÖK Küldöttgyűlése előtt rendszeresen beszámol a Mentorrendszer történéseiről, az abban résztvevők munkájáról.
– Személyes kapcsolatot ápol a mentorfelelősökkel és szakterületi koordinátorokkal, velük együttműködve koordinálja a képzést.
– Együttműködik a Bárczi Gusztáv Gyógypedagógiai Kar seniorkoordinátorával, különös tekintettel a közös képzési eseményekre.
3. **Szakos mentorfelelős:**
– Betartja a Mentorkoncepció rá vonatkozó részeit.
– A tavaszi és az őszi félévben**aktív** hallgató lesz az ELTE-n, illetve a karon tanár szakos tanulmányokat folytat.
- A képzési eseményeken a szakterületi koordinátorral együtt vezeti a mentorcsapatot.
– A szakos mentorfelelős a mentorkoordinátort képviseli az adott szakterületen, így ő az elsődleges kapcsolat a mentorok és a mentorkoordinátor között. Amennyiben a helyzet úgy kívánja, és a mentorkoordinátor nincs jelen, döntési joga van.
– A szakos mentorfelelős megválasztása a szakterületi bizottság feladata.
– Segíti az operatív munka elvégzését, a rá kiosztott feladatokat megoldja.
– Felügyeli a mentorok fejlődését, munkáját.
– A felmerülő problémákról a lehető leghamarabb tájékoztatja a mentorkoordinátort.

Mivel a földrajz-földtudományi szakterület két szakból áll, ezért ezen a szakterületen két szakos mentorfelelőst kell kijelölni.

1. **Szakterületi koordinátor:**– Betartja a Mentorkoncepció rá vonatkozó részeit.
– A szakterületi mentorok tevékenységét felügyeli.
– A képzési eseményeken a szakterületi mentorfelelőssel együtt vezeti a mentorcsapatot.
– Megszervezi a szakos előadást.
– Együttműködik a szakos mentorfelelősökkel és a mentorkoordinátorral.
– Beosztja a gólyatáborban részt nem vett elsőéveseket a mentorokhoz.
2. **ELTE TTK HÖK tisztségviselő:**
– Betartja a Mentorkoncepció rá vonatkozó részeit.
– Előadást tart a mentorképzés során a saját területéről, emellett ennek megfelelő részt ír a Mentorkisokosba.
– Az aktualitásokról, változásokról tájékoztatja a mentorokat és a mentorkoordinátort.
– A vállalt feladatait a megadott határidőre teljesíti.
3. **Gólyatábor-főszervező:**
– Betartja a Mentorkoncepció rá vonatkozó részeit.
– A mentorpárokat és a mentorcsoportok tagjait a gólyatáborokban nem bonthatja meg.
– A mentorok munkáját nem akadályozhatja a gólyatáborban, de probléma esetén jeleznie kell a szakos mentorfelelősnek és/vagy a mentorkoordinátornak.
4. **Felkért önkéntes:**
– A vállalt feladatot határidőre teljesíti.
– Vállalja, hogy a Mentorkoncepciónak megfelelően viselkedik, amíg a Mentorrendszert segíti.

**Mentoretikett**

A mentor munkája során a figyelem központjában van, nemcsak a gólyái számára, hanem évfolyam- és szaktársai számára is. Emiatt fontos, hogy viselkedésével példamutatóan járjon elöl.

Kritériumok, melyeknek a mentornak kötelessége megfelelni:

* A mentor/mentorjelölt a képzési eseményeken a megfelelő fegyelemmel vesz részt, azaz viselkedésével nem veszélyezteti sem maga, sem társai egészségét, testi épségét.
* A gólyatáborban felelősséget vállal a gólyáiért, amely felelősségvállalás a következő kritériumokban merül ki:
	+ probléma esetén keresi a megoldást, mediátorként viselkedik,
	+ figyel rá, hogy a gólya személyiségi jogait, testi-lelki épségét károsító helyzet ne jöhessen létre,
	+ amennyiben mégis ilyen szituációval találja szemben magát, azonnal közbelép,
	+ a tapasztalt negatívumokról azonnal tájékoztatja a szakos mentorfelelőst és/vagy a mentorkoordinátort, akikkel közösen, az eset súlyosságának megfelelő szintre továbbítják az információkat.
* A gólyatáborban és az egyéb gólyákhoz kapcsolódó rendezvényeken megfelelő önmérsékletet tanúsít.
* Az Egyetemről, annak oktatóiról és dolgozóiról kulturált véleményt nyilvánít, legfőképpen a gólyák előtt.
* Nem tájékoztatja félre hallgatótársait, legfőbb tekintettel a gólyákra.
* A szakos mentorfelelős és/vagy a mentorkoordinátor egy adott eseményen a körülményeknek megfelelő egyéb kitételekkel élhet, melyeknek szintén meg kell felelnie.

**Felmentés**

**A képzés ideje alatt**

A képzés eseményein való részvétel kötelező. Kimentést írásban, minimum egy héttel előre kell kérni a mentorkoordinátortól és/vagy szakos mentorfelelőstől, szakterületi koordinátortól, aki indokolt esetben eltekinthet a mentorjelölt jelenlététől.

A Mentorrendszerből kikerül az, aki:
– egy képzési eseményen nem jelenik meg úgy, hogy nem kért előtte kimentést, illetve hiányzását utólag sem tudja megfelelően indokolni,
– nem vesz részt minimum két mentorfoglalkozáson,
– nem vesz részt egy táborjellegű eseményen sem (mentorhétvége, mentortábor),
– a mentortesztet az utóvizsgán sem teljesíti,
– nem megfelelő viselkedésével hátráltatja a képzést, valamint bizonyságot tesz alkalmatlanságáról.

**A mentori munka során**

Nem megfelelő viselkedést látva a szakos mentorfelelős és/vagy a szakterületi koordinátor szóbeli vagy írásbeli megrovásban részesíti a mentort, amiről tájékoztatják a mentorkoordinátort. A mentorkoordinátor személyesen felkeresi a mentort elbeszélgetésre.

Ha a mentor tovább folytatja problémás viselkedését, a mentorkoordinátor, szakterületi koordinátor, és a mentorfelelős közös megbeszélés alapján dönt a mentor felmentéséről.

**A felmentés következményei**

**–**A mentor hivatalos tájékoztatást kap felmentéséről. **–**Lekerül minden felületről, amely a Mentorrendszerhez kapcsolódik. **–**A gólyák tájékoztatva lesznek mentoruk felmentéséről, és számukra új mentort jelölnek ki a szakterületen belül.

**Az osztatlan tanárképzésben résztvevők helyzete**

Az osztatlan tanárképzésben részt vevő hallgatók a tanárképzési szakterülethez tartoznak, e szakterület mentorai. A szakterületi identitás mellett fontos azonban, hogy a „szakos” identitásuk is meglegyen, hiszen a szakpárjuknak megfelelően sokféle tanterv szerint tanulnak, óráik jó része a megfelelő osztott képzés hallgatóival együtt történik. Mivel az osztatlan tanárképzés rendszere még újszerű, ezért ezzel kapcsolatban a Mentorrendszer nagyobb rugalmasságot igényel, inkább az adott helyzetben jónak ítélt döntések szükségesek, mint kőbe vésett szabályok.
A tanárképzési szakterülettel történt egyeztetés alapján az irányelvek a következők:

* A mentorjelöltek a tanárképzési szakterület mentorának jelentkeznek.
* A jelentkezési felületen le kell adniuk szakpárjukat, valamint, ha mindkét szakuk a Természettudományi Karon van azt, hogy melyiken szeretnének mentortevékenységet folytatni. Ez nem kötelező, a jelölt lehet egyszerűen tanáris mentor is.
* A mentorok az osztatlan tanárszakos gólyák mellé lesznek kirendelve, úgy, hogy lehetőség szerint minden gólyának mindkét szakán (amennyiben azok a Természettudományi Karon vannak) legyen mentora.
* A tanárképzési szakterület mentorainak a választott szakjuk gólyatábora mellett a Tanári Napok nevű rendezvényen is kötelező a részvétel.

**Az MSc-s gólyák helyzete**

Nem minden MSc-re jelentkező volt az ELTE korábbi hallgatója, többen más egyetemről, sőt akár más országból is érkeznek Egyetemünkre. Az ő számukra viszonylag nehéz lehet kiigazodni a rendszerben, akár az oktatókról, a tárgyakról, ösztöndíjakról van szó.

A Mentorrendszer alapvetően a BSc-re és az osztatlan tanárképzésre felvett gólyák segítését tekinti céljának, azonban. Azért, hogy az MSc-re felvett hallgatókat se zárjuk el a segítségtől, a szakterületi koordinátor az MSc-s gólyákat is beosztja a mentorokhoz gólyatábor után, a gólyatáborban részt nem vevő BSc-s gólyákkal együtt.

**Mentor Csoportülés**

A Mentor Csoportülés (MECS) egy nyílt fórum, amelyre meghívást kap a Mentorrendszer minden tagja. A megjelenés egyénileg nem kötelező, kivéve szakterületenként egy mentorfelelősnek és/vagy szakterületi koordinátornak.

A MECS - en az időszerű fontos dolgokról folyik kötetlen beszélgetés, célja, hogy a mentorok közvetlenül tájékoztatást kapjanak a Mentorrendszer aktualitásairól és azokról véleményt formálhassanak.

A MECS-et olyan előre egyeztetett időpontra kell összehívni, ami minél több mentornak megfelel. A napirendi pontokat a meghívóban előre ismertetnie kell.

**Eseménynaptár**

|  |  |
| --- | --- |
| **Esemény neve** | **Ideje** |
| Mentorjelentkezés | 01.25-02.21. |
| Bevonó nap | 02.16./17./18. (1 alkalom) |
| Mentorfoglalkozás I. | 02.23./24./25. (2 alkalom) |
| Mentorfoglalkozás II. | 03.02./03./04. (2 alkalom) |
| Mentorfoglalkozás III. | 03.09./10./11. (2 alkalom) |
| Mentorkirándulás | 03.12./19. (1 alkalom) |
| Mentorteszt | 03.15./16./17. |
| Játéknap | 03.23./24./28./29. (1 alkalom) |
| Mentorteszt UV | 03.30./31./04.01. |
| Szóbeli | március-április |
| Mentorhétvége | 04.23-24./04.30.-05.01. (1 alkalom) |
| Szakos előadás | április-július |
| Mentortábor | 07.23-25./07.29-31. (1 alkalom) |
| Gólyatalálkozók | szakterület függő |
| Gólyatábor | augusztus |
| Beiratkozás | szeptember eleje |
| Mentortánc próbák | szeptember-október |
| Gólyabál | október-november. |
| MMGV/MMSZV, Mentorkoncepció felülvizsgálata | 2017. január-február |

Az itt felsorolt eseményeken túl az egyes szakterületek szervezhetnek egyéb eseményeket.

**A képzési események**

**Jelentkezés**

A Mentorrendszerbe való jelentkezés kötelező, ennek hiányában nem válhat valaki mentorrá. A jelentkezés az ELTE TTK HÖK online felületén történik. Célja az előzetes igényfelmérés, a mentorjelöltekkel/mentorokkal való kapcsolathoz szükséges adatok begyűjtése.

A jelentkezéssel a mentorjelölt elfogadja az ELTE TTK HÖK adatvédelmi nyilatkozatát (<http://ttkhok.elte.hu/adatvedelem>), amelynek betartásáért az ELTE TTK HÖK részéről a mindenkori mentorkoordinátor felelős.

 **Bevonó nap**

A bevonó előadáson a mentorkoordinátor tart előadást a Mentorrendszerhez kapcsolódó tapasztalatokról, élményekről az érdeklődőknek. Célja, hogy a jelentkezők egy előzetes benyomást kapjanak arról, milyen elvégezni a mentorképzést, illetve hogy milyen maga a mentori munka.

Az előadást szakos bemutatkozó program követi, ahol a mentorok megismerhetik egymást, a szakos mentorfelelősüket és a szakterületi koordinátort.

**Mentorfoglalkozások**

A mentorfoglalkozásokon az elméleti és gyakorlati tudás átadása zajlik. A foglalkozások elején a mentorjelöltek közös előadást hallgatnak meg a legfontosabb területekről, majd csoportokra bontva a különböző szekciók interaktív előadásain vesznek részt.

A mentorfoglalkozásokon az alábbi területekről kapnak információkat:

|  |  |  |  |
| --- | --- | --- | --- |
| **Név** | **Mentorfoglalkozás** | **Bontás** | **Időtartam** |
| Tanulmányi ügyek | II. | közös | 20 perc |
| Szociális ügyek | II. |
| ELTE TTK HÖK | I. |
| Gyakorlati | II. |
| Kollégiumi ügyek | III. | szekció | 10 - 15 perc |
| Sportügyek | III. |
| Esélyegyenlőség | III. |
| Külügy | III. |
| ELTE TTK Hallgatói Alapítvány | I. |

A részvételt katalógussal ellenőrizzük.

**Mentorkirándulás**

A kiránduláson a szakterületi mentorok közötti csapatépítésre helyezzük a hangsúlyt, hiszen a mentori munka során nagyon fontos, hogy a mentorok számíthassanak egymás segítségére.

 Ennek elősegítésére játékos, együttműködést igénylő feladatokat kell megoldaniuk, miközben egy könnyed túrán vesznek részt. Az állomásokat célszerűen az egyes szakterületek képviselői alkotják.

A kiránduláson való részvételt katalógussal ellenőrizzük.

**Játéknap**

Szakterületenként megtartott esemény, melynek során kreatív, szórakoztató feladatokat kell megoldaniuk a szakterületek mentorainak, és a csapatépítő kompetenciák gyakorlati elsajátítása is megkezdődik.

Célja, hogy a mentori munka során szükséges kreativitást fejlessze, valamint hogy elmélyítse a kialakuló csapatösszetartást.
A részvétel ajánlott, katalógussal nem ellenőrzött.

**Mentorteszt**

A mentorfoglalkozások elindulásával párhuzamosan kiadásra kerül az ún. Mentorkisokos. A mentorteszten az ebből származó tudásanyag kerül számonkérésre.

A mentorteszt három részből áll:
– tanulmányi ügyek,
– szociális ügyek,
– egyéb ügyek.

Mindhárom részt minimum 80%-ra kell teljesíteni ahhoz, hogy a mentorjelölt átmenjen a teszten. Az értékelés kétfokozatú: megfelelt (80% vagy a felett) és nem megfelelt (80% alatt).

A javítást a mentorkoordinátor és a szakos mentorfelelősök vagy szakterületi koordinátorok végzik, a mentorkoordinátor által korábban elkészített javítókulcs alapján.

Amennyiben egy mentorjelölt valamelyik részből nem éri el a 80%-ot, úgy egy UV teszten kell részt vennie, ahol már csak a hiányzó rész tudásanyagát kérjük számon. Amennyiben az UV sikertelen, a mentorjelölt elbocsátásra kerül.

A tesztek eredményeit három napon belül ki kell hirdetni, ez a szakos mentorfelelősök feladata (levelező listán, akár személyes üzenetekben).

**Szóbeli**

Szakterületenként megtartott elbeszélgetés, amely a személyi kompetenciát hivatott felmérni a mentorjelöltekben. Ez egy kötetlen beszélgetést jelent, melynek során a bizottság megismerkedik a mentorjelölt motivációival, elképzeléseivel, problémamegoldó képességével. Egyben ellenőrzésül szolgál a jelölt kommunikációs készségeit illetően.

*A jelölt nem válhat mentorrá, amennyiben nem megfelelően kommunikál.*

A bizottság kötelező tagjait az alábbi személyek alkotják:
– Szakos mentorfelelős
– Szakterületi koordinátor
- Mentorkoordinátor

A bizottság opcionális tagjai:
– Az ELTE TTK HÖK Elnöke
– ELTE TTK HÖK tisztségviselő (szakterületi meghívásra)
– Gólyatábor főszervezője (szakterületi meghívásra)
– Matematika szakterületen a Bárczi Gusztáv Gyógypedagógiai kar Seniorkoordinátora. (szakterületi meghívásra)
- Tanári szakterületen más szakterület mentorfelelőse és/vagy szakterületi koordinátora. (szakterületi meghívásra)

A jelölt értékelését az első három személy végzi. Az opcionális tagok csak véleményt nyilváníthatnak, szavazatuk nincs, jelenlétük nem kötelező.

Az értékelés alapvetően szubjektív, a három értékelő személynek rangsorolnia kell a jelölteket. A szóbeli végeztével a három rangsort össze kell vetni, és az alapján konszenzusra jutni. A mentorkoordinátor és az elnök vétójoggal élhet.

**A szóbeli (vagy több különböző idejű szóbeli esetén az utolsó) után maximum a Szakterületi Bizottság által meghatározott mentor keretszámnak megfelelő jelöltből válhat mentor.**A többiek póttagnak lesznek megválasztva.

A póttagok mentorokká válhatnak, ha egy már mentorrá vált személy bármilyen okból (betegség, tisztség miatti összeegyeztethetetlenség stb.) mégsem tudja ellátni mentori munkáját.

A szóbeli rangsorok eredményét az elbeszélgetés után maximum egy héttel ki kell hirdetni, a szakterületi koordinátor által személyesen írt e-mailben.

**Mentorhétvége**

A Mentorhétvége egy, a BGGyK seniorrendszerével közösen megtartott táborjellegű esemény.
A hétvégére a következő személyek kapnak meghívást:
– azok a mentorok, akik sikeresen teljesítették a mentortesztet és a szóbelit is,
– a szakos mentorfelelősök,
– a szakterületi koordinátorok,
– az ELTE TTK HÖK tisztségviselői,
– segítők.

A hétvége során a mentorok gyakorlati feladatokat kapnak, szimulálva a mentori munkát, illetve a korábbi szekciók tudásanyagában történt esetleges változásokról hallgatnak meg előadásokat. Emellett a csapatépítő képességek fejlesztésére fektetünk hangsúlyt.
A csapatbeosztások során törekedni kell arra, hogy a különböző szakterületek mentorai megismerhessék egymást. A részvételt katalógussal ellenőrizzük.

**Szakos előadás**

Az előadást a szakterületi koordinátornak kell megszerveznie. Az előadás célja a szakos identitás elmélyítése, a mentorokat és gólyákat érintő, speciálisan szakterületi információk átadása (például a szakterülethez kapcsolódó szervezetek, korrepetálási lehetőségek). Az előadásra meghívást kaphatnak az Intézetek (illetve a környezettan szakterület esetében a Környezettudományi Centrum) oktatói.

A részvételt katalógussal ellenőrizzük.

**Mentortábor**

A Mentortábor egy, a BGGyK seniorrendszerével közösen megtartott táborjellegű esemény, a képzés hivatalos lezárása.

A táborba a következő személyek kapnak meghívást:
– a kiválasztott mentorok,
– a szakos mentorfelelősök,
– a szakterületi koordinátorok,
– az ELTE TTK HÖK tisztségviselői,
– segítők.

A tábor során a mentorok olyan feladatokat kapnak, amelyek közvetlen ráhangolódást jelentenek a gólyatáborra, a mentori munka kezdetére, illetve a korábbi szekciók tudásanyagában történt esetleges változásokról hallgatnak meg előadásokat. Emellett a csapatépítő képességek fejlesztése, esetleges számonkérése történik meg.
A csapatbeosztások során törekedni kell arra, hogy a különböző szakterületek mentorai megismerhessék egymást.

A Mentortábor során kerülnek kiosztásra a mentorpólók, illetve itt történik meg a „hivatalos” mentorrá avatás is.

A pólók beosztása a következő:
– „Mentor” felirat: a mentorok, a szakos mentorfelelősök és a mentorkoordinátor,
– „Mentorrendszer” felirat: a szakterületi koordinátorok, az ELTE TTK HÖK tisztségviselői, egyéb, a Mentorrendszer segítésében résztvevő önkéntesek.

A részvételt katalógussal ellenőrizzük.

A táborban ismétlő mentortesztet írnak a mentorok, aminek célja elsősorban a tudás felelevenítése, ráismerés, hogy ha a mentornak hiányosságai akadnak, pótolja.

**A mentori munka eseményei**

A mentorképzés lezárása után indul meg a mentori munka. Ennek két kötelező eseménye van: a gólyatábor és a beiratkozás, ezek mellett vannak ajánlott események, amelyek a Mentorrendszerhez úgy kötődnek, hogy ott a mentorok státuszuknál fogva jelennek meg. Az egyes események megszervezése a szakterületek feladata.

A mentori munka során a mentorok az elsajátított elméleti és gyakorlati tudást alkalmazzák. Ezt szabadon, saját belátásuk szerint tehetik meg, azzal a feltétellel, hogy minden szükséges információt átadnak, a gólyacsapatukat felelősséggel vezetik és az etikai kritériumoknak megfelelnek. A mentori munkát folyamatosan nyomon követi a szakos mentorfelelős, illetve a mentorkoordinátor.

**Gólyatalálkozó**

A gólyatábor előtt bizonyos szakterületeken megrendezésre kerülő esemény, amely az előzetes ismerkedést, illetve a táborba előreláthatóan nem lejutó gólyák integrálását segíti elő. Megrendezése az adott szakterület döntése, feladata.
A mentorok jelenléte nem kötelező, de ajánlott.

**Gólyatábor**

A mentori munka tényleges kezdete, ahol a mentorok gólyacsapatukkal megismerkedhetnek, illetve csapatvezető feladatot is elláthatnak. A gólyatáborok ideje alatt különösen fontos az etikai kritériumok betartása. A mentorok jelenléte kötelező.

**Beiratkozás**

A beiratkozás során válnak a gólyák hivatalosan az Egyetem polgáraivá. Az eseményen a mentorok adminisztratív feladatokat látnak el, a beiratkozás folyamatát gyorsítják például a kötelező dokumentumok jelenlétének ellenőrzésével.

A mentornak kötelessége a beiratkozás előtt figyelmeztetni a gólyákat a kötelező dokumentumokról, felhívni a figyelmüket, hogy ezek hiánya jogvesztő. Kötelességük továbbá, hogy áttekintő szóbeli tájékoztatást adjanak a Hallgatói szerződés tartalmáról. A mentorok jelenléte kötelező.

**Mentortánc próbák**

A mentortánc hagyományosan a Gólyabálon kerül bemutatásra, mintegy a gólyáknak való kedveskedésként. A táncpróbák a mentori közösség továbbépítésére is alkalmasak.
A tánctanár felkérése a mentorkoordinátor feladata. A táncban részt vehetnek a mentorok és a BGGyK seniorai. A táncban való részvétel nem kötelező, de ajánlott.

**Gólyabál**

A Gólyabál az elsőévesek tiszteletére kerül megrendezésre. A Mentorrendszerhez a mentortáncon illetve a Gólyaszobán keresztül kötődik. A Gólyaszobát hagyományosan a kémia szakterület mentorai szervezik, de mivel a gólyák tekintetében közös ügy, ezért más szakterületek mentorainak segítsége is szívesen fogadott, a következő formákban:
– pakolás, díszítés,
– sütemények, üdítőitalok felajánlása, elkészítése,
– az előbbiek szervírozása.

A részvétel nem kötelező, de erősen ajánlott.

**A mentorrendszer lezárása**

**Kérdőívek**

Kétfajta kérdőív kerül ki:
– MMGV (Mentori Munka Gólyák általi Véleményezése),
– MMSZV (Mentori Munka Szakterületi (koordinátorok és szakos mentorfelelősök) általi Véleményezése),

Az MMGV kérdőívet lehetőség szerint minél több gólyának kell kitöltenie. A kérdőív kérdéseit úgy kell összeállítani, hogy minél inkább informatív legyen, és a mentorok munkájáról átfogó véleményt kaphassunk.

Ezen kérdőívek által rálátást kaphatnak a Mentorrendszer szervezői arról, hogy hogyan végezték a munkájukat, hiszen a mentorok értékelése az egész rendszer értékelése – a felkészítés és kiválasztás dicsérete vagy kritikája.

A kérdőívek lezárása után egy évzáró rendezvényre kapnak meghívást a Mentorrendszer résztvevői, ahol a mentorok megkapják értékelésüket.
Az esemény kötetlen, a mentorok megjelenése nem kötelező, de ajánlott.

**A 2016/2017-es tanév Mentorkoncepciójának felülvizsgálata és elfogadása**

A következő Mentorkoncepciót a 2016/2017-es Mentorrendszer tapasztalatait felhasználva kell felülvizsgálni. Minél szélesebb körben kell véleményezni, tehát az adott évi képzésben résztvevő minden személyhez el kell juttatni. Összegzése a Mentorkoordinátor feladata.

**Költségvetés**

A képzés egyes eseményeinek van költségvonzata, ez különösen a Mentorhétvégére és a Mentortáborra igaz, melyek táborjellege miatt szállást és étkezést kell fizetnünk. Emellett kiadást jelentenek még a feladatok során felhasznált eszközök illetve a mentorok jutalmazása.

A képzés költségeiről a mindenkori mentorkoordinátor köteles elszámolni.

A képzés költségei az alábbiak szerint oszlanak meg:

– ELTE TTK HÖK támogatása,

– ELTE TTK Hallgatói Alapítvány támogatása,

– saját hozzájárulás.

A programok, s azok költségvetésének tervezésekor lehetőség szerint törekedni kell arra, hogy a képzés a mentorok, mentorjelöltek számára ingyenes maradjon, illetve ha hozzájárulásukra van szükség, az a lehető legminimálisabb legyen.

Az ELTE TTK HÖK által nyújtott támogatás egyetemi pénz, ezért az ebből finanszírozott tételek (a táborjellegű rendezvények szállása, esetleg étkeztetésem stb.) közbeszerzéssel történnek.

Az ELTE TTK Hallgatói Alapítvány, mint jogi személy az egyéb költségeket fedezi lehetősége szerint. Amennyiben az Alapítványnak nincs lehetősége ezt teljes mértékben finanszírozni, úgy előtérbe kerül a saját hozzájárulás. Mivel magánszemélyként nem lehet a képzési eseményeket finanszírozni, ezért az így befizetett összegeket a megfelelő dokumentumok kitöltése után az Alapítvány részére kell bocsátani.

Az egyes képzési események költségvonzata:

|  |  |  |
| --- | --- | --- |
| **Esemény** | **Költségek alapja** | **Költségek összege** |
| Jelentkezés | Plakátok nyomtatása, kihelyezése | 2-3 ezer forint |
| Mentorkirándulás | Mentorok jutalmazása | Maximum tízezer forint |
| Mentorhétvége | Szállás, étkezés, mentorok jutalmazása | 7-8 ezer forint / fő |
| Mentortábor | Szállás, étkezés, mentorok jutalmazása, mentorpóló | 8 -10 ezer forint / fő |